MADÁCH’23

Alsósztregova, Fráter Erzsébet, Az ember tragédiája…

Sejted, ugye, hogy Madáchról van szó!? Örülök, ha három kulcsszó előhívja a nevet, és mielőtt hátat fordítanál, puffogva legyintenél, szánj öt percet a témára! Akkor is, ha a kötelező keserű szájíze még benned rekedt.

Madách nem kötelező, Madách szükséges! Tudod miért? No, most kénytelen vagyok Madáchcsal válaszolni, és nem is a Tragédiából, hanem a Politikai hitvallomások 1861-es szövegéből, mert nehogy azt hidd, hogy ez az ember csak ócska, poros történelmi klisékben, bibliai történetekben tudott gondolkodni*! “A javak közt nem legfőbb jó az élet….”* Elég menő? Szóval azon túl, hogy nyomkodod a telódat, van még valami. Elmondhatnám persze, mi az, de nem akarom megspórolni az idődet, meg aztán jobb is, ha magad győződsz meg róla, és átnyálazod újra a Tragédia lapjait. Ne sajnáld az időt!

Mert “*az ember tragédiája az a mű, amellyel, ha komolyan foglalkozik az ember, nemhogy kimerítené önmagát, de újabb és újabb kérdéseket és gondolatokat szül”* – a Kossuth- és Jászai Mari-díjas rendező, a Nemzeti Színház igazgatója, Vidnyánszky Attila mondta ezt. Tudod, mi fog történni veled, ha figyelsz a szövegre? Mint Neoval a piros pirula után! Arany János, Madách kortársa és a mű első tudós elemzője persze másként fogalmazná az ember megvilágosodását: *“ha eszmél s öntudatra épűl,/Feltűnik egy magasb hármónia*”!

Ugye te is válaszokat keresel a kérdéseidre? Arra, hogy mi is ez a földi sztori, mármint az életünk, hogy ki is vagy te valójában, mi a dolgod, hogy mit kínlódik itt több milliárdnyi ember, és miért csinálja újra ugyanazt. Nemcsak Madách kérdezte meg ezeket, a kor más nagy írói is az emberi természet titkait kutatták. Kemény Zsigmond például: “*az ember gyarló teremtés, mikor imádkozik vagy vétkezik egyaránt. Minden csak máz rajtunk, mely gyöngeségeket von be”.* Madách válaszol ezekre a kérdésekre a Tradégiában. Azok a színészek, akik játszottak a Madách-darabban, nem csupán szakmai, de személyes, emberi tapasztalatokkal is gazdagodtak. Erről beszélt Ács Eszter Jászai Mari-díjas színésznő is, Éva alakítója; *“mindannyian Ádámok és Évák vagyunk”,* ahogyan Silviu Purcarete, román rendező is mondta, aki a Temesvári Állami Magyar Színház társulatával vitte színre a darabot.

Kedves Ádámok és Évák! Vegyük személyes megszólításnak Madách Imre Tragédiáját! Az arany ember című Jókai-regényben – tudom, hogy ezt is olvastátok! – van egy, az emberi lomha természetről szóló szakasz: “*Az ember bámul, és nem gondolkozik. Lát, és nem érez. Sem hideget, sem szívdobbanást, sem kül-, sem belvilágot. Csak bámul”.* Gyakorta látjuk ezt magunk körül, sőt magunkban is. Ezt a tunya bámulást. Madách olvasása kizökkent a tétlenségből, látni segít. Egy próbát megér, néhány órát feláldozhatunk. A digitális világ fél nap múlva is ugyanott lesz, de fél nap múlva, Madách szövege után te biztosan nem leszel ugyanaz!

Madách műve, Madách maga túlmutat az irodalmon. A színházi előadások azokhoz is elvitték a gondolatait, akik örökre a könyvespolcon hagynák a szöveget. Nem lett igaza Gyulai Pálnak, aki egyik levelében ezt írta: *„Az ember tragédiája nem állja ki a versenyt sem az Elveszett Paradicsommal, sem a Fausttal, nem remekmű”.*

Remekművet fogsz olvasni, és te magad is remekebb ember leszel, aki világ- és önismeretben gyarapodva tekinthetsz magadra. A kötelező keserű utóíze a múlté lesz!